Καινοτομία στην Ιατρική φέρνει ένα νέο φάρμακο το οποίο σχεδιάστηκε εξ ολοκλήρου από τεχνητή νοημοσύνη και για πρώτη φορά θα δοκιμαστεί κλινικά σε ανθρώπους.

Πρόκειται για ορόσημο στην αξιοποίηση της τεχνητής νοημοσύνης στην ιατρική και τη φαρμακευτική, ενώ σημειώνεται πως το φάρμακο προορίζεται για την ιδεοψυχαναγκαστική διαταραχή (OCD).

Αναλυτικά, το φάρμακο αναπτύχθηκε από τη νεοσύστατη βρετανική εταιρεία τεχνητής νοημοσύνης Exscientia σε συνεργασία με την ιαπωνική φαρμακοβιομηχανία Sumitomo Dainippon Pharma, σύμφωνα με το BBC και τους «Φαϊνάνσιαλ Τάιμς». Ενώ τυπικά ένα νέο φάρμακο χρειάζεται τέσσερα έως πέντε χρόνια για να αναπτυχθεί, στην περίπτωση της νέας ουσίας, χάρη στην τεχνητή νοημοσύνη, η όλη διαδικασία επιταχύνθηκε σε μόνο ένα έτος.

Επίσης, ενώ κατά μέσο όρο η ανάπτυξη ενός νέου φαρμάκου με την παραδοσιακή μέθοδο κοστίζει περίπου 2,6 δισεκατομμύρια δολάρια σε μια φαρμακευτική εταιρεία, με τη νέα 'έξυπνη' τεχνολογία όχι μόνο ο χρόνος αλλά και το κόστος μειώνεται δραστικά, πράγμα που μπορεί να έχει θετική επίπτωση και στις τιμές των μελλοντικών φαρμάκων στην αγορά.

Με πληροοφορίες από ΑΠΕ